CELEX: 62012TN0110
Language: bg
Date: 2012-02-27 00:00:00
Title: Дело T-110/12: Жалба, подадена на 27 февруари 2012 г. — Iranian Offshore Engineering & Construction/Съвет

28.4.2012   
            
            
               BG
            
            
               Официален вестник на Европейския съюз
            
            
               C 126/23
            
         Жалба, подадена на 27 февруари 2012 г. — Iranian Offshore Engineering & Construction/Съвет
   (Дело T-110/12)
   2012/C 126/45
   Език на производството: испански
   
      Страни
   
   
      Жалбоподател: Iranian Offshore Engineering & Construction Co. (Техеран, Иран) (представители: J. Viñals Camallonga, L. Barriola Urruticoechea и J. Iriarte Ángel, abogados)
   
      Ответник: Съвет на Европейския съюз
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени член 1 от Решение 2011/783/ОВППС на Съвета, доколкото се отнася до него, и да заличи наименованието му от приложението към решението;
            
         
               —
            
            
               да отмени член 1 от Регламент за изпълнение (ЕС) № 1245/2011 на Съвета, доколкото се отнася до него, и да заличи наименованието му от приложението към решението;
            
         
               —
            
            
               да осъди Съвета да заплати съдебните разноски.
            
         
      Правни основания и основни доводи
   
   Настоящото производство е насочено срещу Решение 2011/783/ОВППС на Съвета от 1 декември 2011 година за изменение на Решение 2010/413/ОВППС относно ограничителни мерки срещу Иран, както и срещу Регламент за изпълнение (ЕС) № 1245/2011 на Съвета от 1 декември 2011 година за прилагане на Регламент (ЕС) № 961/2010 относно ограничителни мерки срещу Иран, доколкото техните разпоредби включват жалбоподателя сред адресатите на предвидените там мерки.
   В подкрепа на жалбата си жалбоподателят изтъква пет правни основания.
   
               1.
            
            
               Първо правно основание, свързано с неизпълнение на задължението за представяне на мотиви за актовете, тъй като оспорваните разпоредби са опорочени от погрешно мотивиране, което е лишено от основание по отношение на жалбоподателя.
            
         
               2.
            
            
               Второ правно основание, свързано с нарушаване на правото на ефективна съдебна защита във връзка с обосновката на актовете, тъй като не е спазено изискването за мотивиране.
            
         
               3.
            
            
               Трето правно основание, свързано с нарушаване на правото на собственост, доколкото то е било ограничено без реално оправдание.
            
         
               4.
            
            
               Четвърто правно основание, свързано с нарушаване на принципа на равно третиране, тъй като жалбоподателят е бил третиран по същия начин както предприятията, които реално са участвали в иранското ядрено разпространение, което неоснователно го поставя в по-неизгодна конкурентна позиция в сравнение с другите национални и чуждестранни предприятия, които се конкурират с него на различните пазари.
            
         
               5.
            
            
               Пето правно основание, свързано със злоупотреба с власт, тъй като съществуват обективни, точни и съгласувани данни, които позволяват да се поддържа, че с приемането на мярката за замразяване на финансови средства са били преследвани различни цели от тези, които изтъква Съветът.